b'\n_START_ARTICLE_\nGundula Janowitz\n_START_PARAGRAPH_\nGundula Janowitz (s. 2. elokuuta 1937 Berliini) on it\xc3\xa4valtalainen ooppera-, oratorio- ja konserttilaulaja, jonka \xc3\xa4\xc3\xa4niala on lyyrinen sopraano. H\xc3\xa4n opiskeli Grazissa ja suoritti debyyttins\xc3\xa4 Wienin valtionoopperassa Mozartin oopperan Figaron h\xc3\xa4\xc3\xa4t Barbarinan roolissa vuonna 1960. Ihastuneena Mozartin oopperoiden rooleihin, eritoten Taikahuilun Paminan rooliin, h\xc3\xa4n sai Herbert von Karajanilta vuonna 1968 kutsun Salzburgin musiikkijuhlille, joilla h\xc3\xa4n lauloi useina per\xc3\xa4kk\xc3\xa4isin\xc3\xa4 vuosina eritoten Donna Annan, kreivitt\xc3\xa4ren sek\xc3\xa4 Fiordiligin rooleja, jotka tekiv\xc3\xa4t h\xc3\xa4net kuuluisaksi._NEWLINE_Mozartin roolien lis\xc3\xa4ksi Janowitzin uralle on mahtunut my\xc3\xb6s useita Richard Straussin oopperoiden osasuorituksia, n\xc3\xa4in ovat h\xc3\xa4nen ohjelmistoonsa kuuluneet Ariadne oopperasta Ariadne auf Naxos, sek\xc3\xa4 Kreivit\xc3\xa4r oopperasta Capriccio, jonka \xc3\xa4\xc3\xa4ni ja luonne sopivat h\xc3\xa4nen \xc3\xa4\xc3\xa4nelleen. H\xc3\xa4n on luonut my\xc3\xb6s rooleja, jotka vaikuttavat v\xc3\xa4hemm\xc3\xa4n sopivilta h\xc3\xa4nen \xc3\xa4\xc3\xa4nelleen, kuten Leonore Fideliossa ja Valkyyrioiden Sieglinde, johon rooliin Herbert von Karajan h\xc3\xa4nt\xc3\xa4 erityisesti pyysi ja h\xc3\xa4n \xc3\xa4\xc3\xa4nitti tetralogian von Karajanin johdolla._NEWLINE_Janowitz toimi vuosina 1990\xe2\x80\x931991 Grazin kaupunginoopperan johtajana.'